CELEX: 32021D1726
Language: lt
Date: 1632787200000
Title: Tarybos sprendimas (BUSP) 2021/1726 2021 m. rugsėjo 28 d. kuriuo remiama kova su neteisėta prekyba šaulių ir lengvaisiais ginklais bei jų platinimu Arabų Valstybių Lygos valstybėse narėse (II etapas)

2021 9 29   
               
               
                  LT
               
               
                  Europos Sąjungos oficialusis leidinys
               
               
                  L 344/7
               
            
         TARYBOS SPRENDIMAS (BUSP) 2021/1726
         2021 m. rugsėjo 28 d.
         kuriuo remiama kova su neteisėta prekyba šaulių ir lengvaisiais ginklais bei jų platinimu Arabų Valstybių Lygos valstybėse narėse (II etapas)
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį ir 31 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2018 m. ES kovos su neteisėtais šaunamaisiais ginklais, šaulių ir lengvaisiais ginklais (ŠLG) ir jų šaudmenimis strategijoje „Saugoti ginklus – ginti piliečius“ (ES ŠLG strategija) nurodyta, kad veiksminga šaulių ginklų kontrolės priemone Sąjunga laiko visų pirma regioninį bendradarbiavimą;
                  
               
                     (2)
                  
                  
                     ES ŠLG strategijoje pažymima, kad Sąjunga toliau rems bendradarbiavimą ir pagalbą įgyvendinant Jungtinių Tautų (JT) veiksmų programą dėl neteisėtos prekybos šaulių ir lengvaisiais ginklais visų aspektų prevencijos, kovos su ja ir jos panaikinimo (JT veiksmų programa dėl šaulių ir lengvųjų ginklų);
                  
               
                     (3)
                  
                  
                     pagal ES ŠLG strategiją Sąjungos parama įgyvendinant JT veiksmų programą dėl šaulių ir lengvųjų ginklų apims: ŠLG ir šaudmenų pertekliaus surinkimą ir sunaikinimą, ŠLG ir šaudmenų fizinį saugumą ir atsargų valdymą, ženklinimo, registravimo ir atsekamumo pajėgumų stiprinimą, ginklų eksporto kontrolės pajėgumų stiprinimą, teisėsaugos institucijų kovos su neteisėta prekyba pajėgumų stiprinimą, paramą embargo stebėsenai ir nukreiptų ginklų atsekamumui;
                  
               
                     (4)
                  
                  
                     kalbant apie Artimuosius Rytus ir Šiaurės Afriką, ES ŠLG strategijoje pažymima, kad Sąjunga toliau rems vietos teisėsaugos ir saugumo pajėgų pajėgumų, susijusių su fiziniu saugumu ir atsargų valdymu, pertekliaus sunaikinimu ir neteisėtų ŠLG dokumentavimu bei atsekamumu, stiprinimą;
                  
               
                     (5)
                  
                  
                     JT Darnaus vystymosi darbotvarkėje iki 2030 m., priimtoje 2015 m. rugsėjo 25 d. Niujorke vykusiame Jungtinių Tautų aukščiausiojo lygio susitikime, teigiama, kad norint pasiekti daugelį tikslų, įskaitant tikslus, susijusius su taika, teisingumu ir stipriomis institucijomis, skurdo mažinimu, ekonomikos augimu, sveikata, lyčių lygybe ir saugiais miestais bei bendruomenėmis, būtina kovoti su neteisėta prekyba ŠLG;
                  
               
                     (6)
                  
                  
                     2018 m. gegužės 24 d. pristatytoje Nusiginklavimo darbotvarkėje „Mūsų bendros ateities užtikrinimas“ JT Generalinis sekretorius ragina laikytis įtraukaus, integruoto ir dalyvavimu grindžiamo požiūrio į šaulių ginklų kontrolę šalių lygmeniu, o kai kuriais atvejais – subregioniniu lygmeniu;
                  
               
                     (7)
                  
                  
                     2018 m. birželio mėn. vykusios trečiosios JT konferencijos, skirtos JT veiksmų programos dėl šaulių ir lengvųjų ginklų pažangai peržiūrėti, baigiamajame dokumente JT valstybės narės įsipareigojo tinkamu būdu stiprinti visų lygmenų partnerystes ir bendradarbiavimą neteisėtos prekybos ŠLG prevencijos ir kovos su ja srityje, visų pirma sienų kontrolės, atsargų valdymo ir saugumo, sunaikinimo ir šalinimo, ženklinimo, registravimo ir atsekamumo, taip pat neteisėto tarpininkavimo srityje. JT valstybės taip pat įsipareigojo stiprinti bendradarbiavimą su atitinkamomis subregioninėmis ir regioninėmis organizacijomis siekiant užtikrinti geresnį JT veiksmų programos dėl šaulių ir lengvųjų ginklų ir Tarptautinio sekimo dokumento įgyvendinimą;
                  
               
                     (8)
                  
                  
                     Arabų Valstybių Lyga yra visas arabų šalis apimanti regioninė organizacija, kurios paskirtis – skatinti ir stiprinti jos narių tarpusavio bendradarbiavimą;
                  
               
                     (9)
                  
                  
                     2016 m. Sąjunga ir Arabų Valstybių Lyga užmezgė ES ir Arabų Valstybių Lygos strateginį dialogą ir įsteigė kelias darbo grupes;
                  
               
                     (10)
                  
                  
                     Strateginio dialogo darbo grupė masinio naikinimo ginklų ir ginklų kontrolės klausimais nustatė, kuriose prioritetinėse srityse galima bendradarbiauti konkrečiais klausimais;
                  
               
                     (11)
                  
                  
                     Tarybos sprendimu (BUSP) 2018/1789 (1) Sąjunga parėmė projekto, kuriuo remiama kova su neteisėta prekyba ŠLG bei jų platinimu Arabų Valstybių Lygos valstybėse narėse, I etapą ir dabar nori remti to projekto II etapą,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Remdama Arabų Valstybių Lygos valstybe nares joms nacionaliniu lygmeniui įgyvendinant Jungtinių Tautų veiksmų programą dėl neteisėtos prekybos šaulių ir lengvaisiais ginklais visų aspektų prevencijos, kovos su ja ir jos panaikinimo (JT veiksmų programa dėl šaulių ir lengvųjų ginklų) ir Tarptautinį sekimo dokumentą, Sąjunga sieks šių tikslų:
               
                           —
                        
                        
                           tvariai stiprinti Arabų Valstybių Lygos valstybių narių nacionalinius pajėgumus kovos su neteisėtu šaulių ir lengvųjų ginklų (ŠLG) platinimu, kovos su terorizmu ir saugumo pokonfliktinėse situacijose didinimo srityse, visapusiškai laikantis tarptautinių žmogaus teisių standartų,
                        
                     
                           —
                        
                        
                           tvariai stiprinti Arabų Valstybių Lygos regioninius pajėgumus spręsti tuos pačius uždavinius,
                        
                     
                           —
                        
                        
                           stiprinti Arabų Valstybių Lygos valstybių narių vykdomą nacionalinę ŠLG kontrolę svarbiausiais jų gyvavimo ciklo etapais,
                        
                     
                           —
                        
                        
                           intensyvinti keitimąsi geriausios praktikos pavyzdžiais ir įgyta patirtimi.
                        
                     
            
               2.   Kad būtų pasiekti 1 dalyje nurodyti tikslai, Sąjunga šiuo sprendimu remia veiksmus šiose srityse:
               
                           —
                        
                        
                           tarptautinio ŠLG perdavimo kontrolė (kova su neteisėtais ginklų srautais),
                        
                     
                           —
                        
                        
                           neteisėtų šaulių ginklų šaltinių nustatymas ir žlugdymas (teisėsaugos institucijų pajėgumų stiprinimas),
                        
                     
                           —
                        
                        
                           kitos su šaulių ginklų kontrole susijusios priemonės, įskaitant atsargų valdymą, susijusio tiekimo kontrolę ir saugumą,
                        
                     
                           —
                        
                        
                           nusiginklavimas, demobilizacija ir reintegracija,
                        
                     
                           —
                        
                        
                           aktualios informacijos, susijusios su neteisėtais ŠLG, teikimas ir sustiprinta ŠLG kontrolė.
                        
                     
            
               3.   Išsamus 1 ir 2 dalyse nurodyto projekto aprašymas pateiktas šio sprendimo priede.
            
         
         
            2 straipsnis
            
               1.   Už šio sprendimo įgyvendinimą atsakingas Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis).
            
            
               2.   1 straipsnyje nurodyto projekto techninį įgyvendinimą vykdo Šaulių ginklų apžvalgos mechanizmas (SAS), kuriam atstovauja Tarptautinių ir vystymosi universitetinių studijų institutas, padedant Tarptautinei kriminalinės policijos organizacijai (Interpolui) ir Pasaulio muitinių organizacijai (PMO) ir glaudžiai bendradarbiaujant su Arabų Valstybių Lygos sekretoriatu.
            
            
               3.   SAS, padedamas Interpolo ir PMO, savo užduotis vykdo vyriausiojo įgaliotinio atsakomybe. Tuo tikslu vyriausiasis įgaliotinis ir SAS sudaro būtinus susitarimus.
            
         
         
            3 straipsnis
            
               1.   1 straipsnyje nurodytam Sąjungos finansuojamam projektui įgyvendinti skiriama finansinė orientacinė suma yra 5 991 726 EUR.
            
            
               2.   Iš 1 dalyje nustatytos orientacinės sumos finansuojamos išlaidos tvarkomos laikantis Sąjungos biudžetui taikomų procedūrų ir taisyklių.
            
            
               3.   Komisija prižiūri, kad 2 dalyje nurodytos išlaidos būtų tinkamai tvarkomos. Tuo tikslu ji ir SAS sudaro būtiną susitarimą. Susitarime nustatoma, kad SAS turi užtikrinti Sąjungos įnašo matomumą, proporcingą jo dydžiui.
            
            
               4.   Komisija stengiasi kuo greičiau po šio sprendimo įsigaliojimo sudaryti 3 dalyje nurodytą susitarimą. Ji informuoja Tarybą apie sunkumus, jei jų kyla to proceso metu, ir praneša susitarimo sudarymo datą.
            
         
         
            4 straipsnis
            
               1.   Vyriausiasis įgaliotinis teikia Tarybai šio sprendimo įgyvendinimo ataskaitas, grindžiamas SAS reguliariai kas ketvirtį rengiamomis ataskaitomis.
            
            
               2.   Komisija teikia ataskaitas dėl 1 straipsnyje nurodyto projekto finansinių aspektų.
            
         
         
            5 straipsnis
            
               1.   Šis sprendimas įsigalioja jo priėmimo dieną.
            
            
               2.   Šis sprendimas nustoja galioti praėjus 36 mėnesiams nuo 3 straipsnio 3 dalyje nurodyto susitarimo sudarymo dienos. Tačiau jis nustoja galioti praėjus šešiems mėnesiams po jo įsigaliojimo dienos, jei per tą laikotarpį nesudaromas joks susitarimas.
            
         
         
            Priimta Briuselyje 2021 m. rugsėjo 28 d.
            
               
                  Tarybos vardu
               
               
                  Pirmininkė
               
               S. KUSTEC
            
         
         
            (1)  2018 m. lapkričio 19 d. Tarybos sprendimas (BUSP) 2018/1789, kuriuo remiama kova su neteisėta prekyba šaulių ir lengvaisiais ginklais bei jų platinimu Arabų Valstybių Lygos valstybėse narėse (OL L 293, 2018 11 20, p. 24).
      
      
         
            PRIEDAS
            PROJEKTO DOKUMENTAS
            
               Projektas, kuriuo remiama kova su neteisėta prekyba šaulių ir lengvaisiais ginklais bei jų platinimu Arabų Valstybių Lygos valstybėse narėse (2 etapas, 2021–2024 m.) – HR(2021) 125
            
            
               
                  Bendra informacija
               
            
            Šis projektas (ES ir Arabų Valstybių Lygos projekto 2 etapas) bus grindžiamas anksčiau Arabų Valstybių Lygos ir Sąjungos dėtomis pastangomis, įskaitant projekto 1 etape (2019–2021 m.) dėtas pastangas, padėti Arabų Valstybių Lygos valstybėms narėms kovoti su neteisėtais šaulių ir lengvaisiais ginklais (ŠLG) arabų šalių regione (1).
            ES ir Arabų Valstybių Lygos strateginio dialogo darbo grupė masinio naikinimo ginklų, ŠLG ir ginklų kontrolės klausimais nustatė, kuriose prioritetinėse srityse galima bendradarbiauti konkrečiais klausimais. ES ir Arabų Valstybių Lygos projekto 1 etape, surengus kelis regioninius ir subregioninius susitikimus, intensyvintas keitimasis šių sričių geriausios praktikos pavyzdžiais ir įgyta patirtimi. Jame Arabų Valstybių Lygos valstybėms narėms taip pat surengtas praktinis mokymas, skirtas tvariai stiprinti nacionalinius ir regioninius (LAS) pajėgumus spręsti dėl neteisėtų ŠLG kylančius uždavinius, konkrečiai – prioritetinėse srityse.
            Laikotarpiu prieš SARS-CoV-2 pandemiją buvo surengtas projekto pradinis susitikimas (2019 m. birželio mėn. Kaire) ir pirmasis subregioninis praktinis seminaras (2020 m. vasario mėn. Abu Dabyje). 2019 m. lapkričio–gruodžio mėn. pagal projektą taip pat surengtos trys poreikių vertinimo misijos – jos padėjo pagrindą 2020 m. sausio ir vasario mėn. Abu Dabyje (Jungtiniai Arabų Emyratai) ir Rabate (Marokas) surengtoms mokymo programoms šalies viduje.
            Prasidėjus pandemijai, 2020 m. kovo mėn. pagal projektą vykdoma mokymo veikla buvo perkelta į internetą. Nuo 2021 m. balandžio 30 d. pagal projektą buvo rengiamas mokymas internetu šešioms Arabų Valstybių Lygos valstybėms narėms, o 2021 m. gegužės–birželio mėn. buvo numatyta surengti papildomą mokymą internetu, įskaitant tolesnį mokymą. Taip pat vyko diskusijos siekiant užtikrinti, kad antrasis (galutinis) projekto subregioninis praktinis seminaras ir baigiamasis regioninis susitikimas būtų surengti internetu iki 1 etapo pabaigos (2021 m. liepos 31 d.).
            Dauguma Arabų Valstybių Lygos valstybių narių pareigūnų, dalyvavusių projekto susitikimuose ir mokymo programose, teigė esantys labai patenkinti šiais renginiais, o didelė dalis mokymo programos dalyvių nurodė, kad tikisi kasdieniame darbe naudotis informacija ir ekspertinėmis žiniomis, kuriomis dalytasi vykdant programą.
            Projekto 2 etape bus įtvirtintas ir sustiprintas pirmajame projekto etape padėtas pagrindas. 1 etape pradėtos pajėgumų stiprinimo pastangos bus tęsiamos, plečiamos ir gilinamos, kad būtų užtikrintas ilgalaikis tvarumas. Arabų Valstybių Lygos valstybėms narėms, kurioms nebuvo surengtas mokymas per pirmąjį projekto etapą, jis gali būti surengtas per antrąjį etapą. Arabų Valstybių Lygos valstybės narės, siekiančios pasinaudoti per pirmąjį etapą įgytais gebėjimais, gaus reikiamą paramą antrajame etape. Be to, įgyvendinant šį projektą pirmą kartą bus surengti regiono masto mokymo renginiai, kurie sudarys Arabų Valstybių Lygos valstybėms narėms sąlygas stiprinti nacionalinius mokymo ŠLG kontrolės klausimais pajėgumus (instruktorių mokymo renginiai).
            Neteisėtų šaulių ginklų kiekio mažinimas ir likvidavimas arabų šalių regione tebėra itin svarbus norint sumažinti visų formų smurtą ir skatinti darnų vystymąsi ir gerovę vadovaujantis Jungtinių Tautų (JT) darnaus vystymosi tikslais (DVT) – tiek arabų šalių regione, tiek kaimyniniuose regionuose, įskaitant Europą. Kalbant konkrečiau, projektu siekiama stiprinti Arabų Valstybių Lygos valstybių narių pajėgumus įgyvendinti JT veiksmų programą dėl neteisėtos prekybos šaulių ir lengvaisiais ginklais visų aspektų prevencijos, kovos su ja ir jos panaikinimo (Veiksmų programa dėl šaulių ir lengvųjų ginklų) ir Tarptautinį sekimo dokumentą (TSD), vadovaujantis Arabų Valstybių Lygos valstybių narių nustatytais prioritetais ir poreikiais.
            Šio projekto norminė sistema taip pat apima Darnaus vystymosi darbotvarkę iki 2030 m., ypač 16.4 tikslą, ir JT Saugumo Tarybos rezoliuciją 2370 (2017), kuria siekiama neleisti teroristams įsigyti ginklų. Tuo pačiu metu projektu konkrečiai išreiškiamas 2019 m. vasario 25 d. ES ir Arabų Valstybių Lygos Šarm aš Šeicho aukščiausiojo lygio susitikimo deklaracijoje įtvirtintas įsipareigojimas imtis suderintų veiksmų kovojant su neteisėta prekyba ginklais.
            Priklausomai nuo to, kam priimančioji Arabų Valstybių Lygos valstybė narė teikia pirmenybę, su projektu susijusių pajėgumų stiprinimo pastangų (eksporto / importo kontrolės, nukreipimo prevencijos ir kt.) atskaitos taškais taip pat galėtų būti JT šaunamųjų ginklų protokolas ir Sutartis dėl prekybos ginklais.
            
               
                  Projekto tikslai ir ilgalaikis tvarumas
               
            
            Kaip ir 1 etape, pagrindinis projekto 2 etapo tikslas – tvariai stiprinti Arabų Valstybių Lygos valstybių narių pajėgumus įgyvendinti Veiksmų programą dėl šaulių ir lengvųjų ginklų ir TSD, be kita ko, siekiant kovoti su neteisėtais šaulių ginklais ir terorizmu, vadovaujantis Arabų Valstybių Lygos valstybių narių nustatytais prioritetais ir poreikiais. Kad šis tikslas būtų įgyvendintas, nustatyti šie projekto pagrindiniai siekiai:
            
                        a)
                     
                     
                        tvariai stiprinti Arabų Valstybių Lygos valstybių narių nacionalinius pajėgumus kovos su neteisėtu ŠLG platinimu, kovos su terorizmu ir saugumo pokonfliktinėse situacijose didinimo srityse;
                     
                  
                        b)
                     
                     
                        tvariai stiprinti Arabų Valstybių Lygos regioninius pajėgumus spręsti tuos pačius uždavinius;
                     
                  
                        c)
                     
                     
                        stiprinti Arabų Valstybių Lygos valstybių narių vykdomą nacionalinę ŠLG kontrolę svarbiausiais jų gyvavimo ciklo etapais ir
                     
                  
                        d)
                     
                     
                        intensyvinti keitimąsi geriausios praktikos pavyzdžiais ir įgyta patirtimi.
                     
                  Konsultacijos su Arabų Valstybių Lygos valstybėmis narėmis rodo, kad jos prašo pagalbos ir paramos konkrečiose srityse, daugiausia dėmesio skirdamos nacionalinių pajėgumų kovoti su neteisėtų ginklų srautais stiprinimui (išsamesnė informacija pateikta kitame skirsnyje). Visi projekto komponentai iš tiesų skirti užtikrinti, kad šiuo projektu būtų suteikti tvarūs pajėgumai jo numatomiems naudos gavėjams, būtent – Arabų Valstybių Lygos valstybių narių vyriausybinėms institucijoms bei pareigūnams ir Arabų Valstybių Lygos sekretoriatui (Ginklų kontrolės ir nusiginklavimo departamentas).
            
               
                  Veiksmų aprašymas
               
            
            Sąjungos projektu, skirtu kovai su neteisėta prekyba ŠLG bei jų platinimu Arabų Valstybių Lygos valstybėse narėse (2 etapas, 2021–2024 m.), siekiama reaguoti į Arabų Valstybių Lygos valstybių narių nurodytus poreikius šiose prioritetinėse srityse:
            
               1 sritis.
            
            Tarptautinio ŠLG perdavimo kontrolė (kova su neteisėtų ginklų srautais)
            
                     
                        1.1.
                     
                     
                        Eksporto / importo / tranzito licencijavimas ir kontrolė (rizikos vertinimas ir kt.)
                     
                  
                     
                        1.2.
                     
                     
                        ŠLG nukreipimo neteisėtiems gavėjams prevencija
                     
                  
                     
                        1.3.
                     
                     
                        ŠLG bei jų dalių aptikimas tikrinant vežamas prekes ir krovinius (tikrinimo metodai, būdai bei įranga ir kt.)
                     
                  
               2 sritis.
            
            Neteisėtų šaulių ginklų šaltinių nustatymas ir žlugdymas (teisėsaugos institucijų pajėgumų stiprinimas)
            
                     
                        2.1.
                     
                     
                        Sausumos, oro ir jūrų sienų kontrolė, įskaitant technologijų perdavimą
                     
                  
                     
                        2.2.
                     
                     
                        Ženklinimas, registravimas ir atsekamumas
                     
                  
                     
                        2.3.
                     
                     
                        Papildomi ginklų tyrimo ir tikrinimo būdai ir metodai (balistinės informacijos naudojimas, kontrabandos maršrutų bei metodų nustatymas / sutrikdymas ir kt.)
                     
                  
               3 sritis.
            
            Kitos šaulių ginklų kontrolės priemonės
            
                     
                        3.1.
                     
                     
                        Atsargų valdymas ir saugumas
                     
                  
               4 sritis. Nusiginklavimas, demobilizacija ir reintegracija (DDR)
            
            
                     
                        4.1.
                     
                     
                        Keitimasis DDR srities ekspertinėmis žiniomis, geriausios praktikos pavyzdžiais ir įgyta patirtimi
                     
                  
                     
                        4.2.
                     
                     
                        Pagalba rengiant nacionalines DDR programas
                     
                  
                     
                        4.3.
                     
                     
                        Kitų formų parama Arabų Valstybių Lygos valstybėms narėms etape po konflikto
                     
                  Pažymėtina, kad nors kai kurios Arabų Valstybių Lygos valstybės narės šio komponento pageidavo, jis apskritai susilaukė mažesnio dėmesio nei kitos šiame skirsnyje išvardytos sritys. Todėl šiame projekte jam nėra skiriama daug dėmesio.
            
               5 sritis.
            
            Aktualios informacijos, susijusios su neteisėtais ŠLG, teikimas ir sustiprinta ŠLG kontrolė
            
                     
                        5.1.
                     
                     
                        Arabų Valstybių Lygos valstybių narių įstatymų ir kitų teisės aktų vertinimas; konsultavimas dėl galimų dalinių pakeitimų ir peržiūrėjimų.
                     
                  
                     
                        5.2.
                     
                     
                        Atitinkamų mokslinių tyrimų, paskelbtų tyrimų ir kitų dokumentų vertimas į arabų kalbą.
                     
                  Siekiant patenkinti pirmiau nurodytus poreikius, projektą sudarys šie elementai:
            
                        1.
                     
                     
                        Regioninis koordinavimas. Pradinis susitikimas Kaire
                     
                  
                        2.
                     
                     
                        Regioninis koordinavimas. Du regioniniai praktiniai seminarai
                     
                  
                        3.
                     
                     
                        Regioninis koordinavimas. Baigiamasis susitikimas Kaire
                     
                  
                        4.
                     
                     
                        Nacionalinis mokymas
                     
                  
                        5.
                     
                     
                        Regioninis mokymas
                     
                  
                        6.
                     
                     
                        Projekto parama rengiant nacionalines mokymo programas
                     
                  
                        7.
                     
                     
                        Bendrų nacionalinių operacijų vietoje palengvinimas pagal projektą
                     
                  
                        8.
                     
                     
                        Informacijos arabų kalba teikimas
                     
                  
                        9.
                     
                     
                        Projekto koordinavimo posėdžiai
                     
                  
                        10.
                     
                     
                        Projekto stebėsena ir vertinimas (įskaitant finansinį auditą)
                     
                  
               1.   Regioninis koordinavimas.
               Pradinis susitikimas Kaire
            
            
                     
                        1.1.
                     
                     
                        Tikslas. Didinti informuotumą apie projektą; aptarti 1 etapą ir nustatyti 2 etapui aktualią patirtį; taip pat padėti pagrindą 2 etapo veiklai (ryšių su Arabų Valstybių Lygos valstybėmis narėmis stiprinimas, konkrečių nacionalinių prioritetų nustatymas ir 2 etapo veiklos, įskaitant mokymą, planavimo inicijavimas) (1–5 prioritetinės sritys).
                     
                  
                     
                        1.2.
                     
                     
                        Veikla. Trijų dienų trukmės pradinis susitikimas Kaire, apimantis visus projekto aspektus (1–5 prioritetinės sritys), skirtas vyresniesiems Arabų Valstybių Lygos valstybių narių pareigūnams, taip pat Arabų Valstybių Lygos personalui, atsakingam už su projektu susijusius klausimus.
                     
                  
                     
                        1.3.
                     
                     
                        Veiklos rezultatai. Išsamūs pranešimai, apimantys visus projekto aspektus; atitinkamos 2 etapui aktualios patirties nustatymas; ryšių su Arabų Valstybių Lygos valstybėmis narėmis stiprinimas; konkrečių nacionalinių prioritetų nustatymas; 2 etapo planavimo inicijavimas; apibendrinamosios susitikimo ataskaitos parengimas.
                     
                  
               2.   Regioninis koordinavimas. Du regioniniai praktiniai seminarai
            
                     
                        2.1.
                     
                     
                        Tikslas. Intensyvinti keitimąsi geriausios praktikos pavyzdžiais ir įgyta patirtimi, pradėtą projekto 1 etape, ir nustatyti nacionalinius bei regioninius prioritetus su projektu susijusiose srityse (1–5 prioritetinės sritys).
                     
                  
                     
                        2.2.
                     
                     
                        Veikla. Du keturių dienų trukmės praktiniai seminarai, rengiami skirtingose arabų šalių sostinėse (tikslinės datos: 2022 m. pirmas pusmetis, 2023 m. antras pusmetis). Galimos temos: nacionalinės ginklų kontrolės teisės aktai (5.1 prioritetinė sritis) ir temos, nagrinėjamos kaip Veiksmų programos dėl šaulių ir lengvųjų ginklų ir TSD susitikimų ciklo dalis.
                     
                  
                     
                        2.3.
                     
                     
                        Veiklos rezultatai. Keitimasis geriausios praktikos pavyzdžiais ir įgyta patirtimi su projektu susijusiose srityse; nacionalinių ir regioninių prioritetų tose pačiose srityse nustatymas; apibendrinamosios praktinių seminarų ataskaitos parengimas.
                     
                  
               3.   Regioninis koordinavimas. Baigiamasis susitikimas Kaire
            
            
                     
                        3.1.
                     
                     
                        Tikslas. Įvertinti projekto 2 etapą ir planuoti bendradarbiavimą ateityje (1–5 prioritetinės sritys).
                     
                  
                     
                        3.2.
                     
                     
                        Veikla. Dviejų dienų trukmės susitikimas Arabų Valstybių Lygos būstinėje Kaire projekto pabaigoje, skirtas vyresniesiems Arabų Valstybių Lygos valstybių narių pareigūnams, taip pat Arabų Valstybių Lygos personalui, atsakingam už su projektu susijusius klausimus.
                     
                  
                     
                        3.3.
                     
                     
                        Veiklos rezultatai. Diskusijos ir projekto 2 etapo vertinimas; būsimo bendradarbiavimo šaulių ginklų kontrolės srityje planų rengimas; apibendrinamosios susitikimo ataskaitos parengimas.
                     
                  
               4.   Nacionalinis mokymas
            
            
                     
                        4.1.
                     
                     
                        Tikslas. Kurti šaulių ginklų kontrolės tvarius pajėgumus priimančiojoje Arabų Valstybių Lygos valstybėje narėje, vadovaujantis jos prioritetais ir poreikiais (1–4 prioritetinės sritys).
                     
                  
                     
                        4.2.
                     
                     
                        Veikla. Ne daugiau kaip 154 dienų nacionalinio mokymo kiekvienai įgyvendinimo agentūrai, apimančio įvairias galimas programas, kurias Arabų Valstybių Lygos valstybės narės gali pasirinkti atsižvelgdamos į savo prioritetus bei poreikius ir patvirtinti oficialiai komunikuodamos su Arabų Valstybių Lygos sekretoriatu (žr. toliau, a–d punktus). 94 iš 154 nacionalinio mokymo dienų mokymas vyksta internetu, o 60 dienų – šalyje (pavyzdžiui, 12 penkių dienų trukmės renginių).
                        Vykdydamos konkrečius mokymo prašymus, įgyvendinimo agentūros, bendradarbiaudamos su Arabų Valstybių Lygos sekretoriatu, teiks pirmenybę nuotoliniam ryšiui su Arabų Valstybių Lygos valstybių vyriausybėmis (telefonas, e. paštas ir internetinės vaizdo konferencijos).
                        Kaip dalį siūlomo nacionalinio mokymo įgyvendinimo agentūros siūlys toliau išvardytų rūšių programas (sąrašas nebaigtinis):
                        
                                    
                                       a)
                                    
                                 
                                 
                                    2–5 dienų trukmės įvadiniai kursai (internetu);
                                 
                              
                                    
                                       b)
                                    
                                 
                                 
                                    nacionaliniai mokymo renginiai, papildantys vykdytus 1 etape, pavyzdžiui:
                                    
                                                —
                                             
                                             
                                                kursų kartojimas naujoms dalyvių grupėms,
                                             
                                          
                                                —
                                             
                                             
                                                žinių atnaujinimo kursai,
                                             
                                          
                                                —
                                             
                                             
                                                kursai, kuriuose išsamiai nagrinėjamos konkrečios temos (3–5 dienos) arba platesnis temų spektras (daugiau kaip 5 dienos), ir
                                             
                                          
                                                —
                                             
                                             
                                                tam tikrai auditorijai skirti specializuoti kursai (pvz., logistikos kursas ginklų ir šaudmenų atsargas valdantiems pareigūnams);
                                             
                                          
                              
                                    
                                       c)
                                    
                                 
                                 
                                    naujiems pareigūnams skirtas kursas (10 dienų ar ilgesnės trukmės išsamus kursas, skirtas pareigūnams, pradedantiems vykdyti su ŠLG susijusias pareigas) ir
                                 
                              
                                    
                                       d)
                                    
                                 
                                 
                                    mokymo šalyje programa, vykdoma Arabų Valstybių Lygos valstybėje, kuri nėra paramos gavėja, kai į pastarąją vykti draudžiama (2 penkių dienų trukmės renginiai, įskaitant dalyvių transportą ir maitinimą / apgyvendinimą).
                                 
                              Pažymėtina, kad, kai tinkama, vykdant mokymo veiklą pagal projektą bus taikomas mišriojo (hibridinio) mokymosi metodas, derinant internetinių išteklių naudojimą su mokymu asmeniškai ir internetu.
                     
                  
                     
                        4.3.
                     
                     
                        Veiklos rezultatai. Nacionalinių mokymo renginių poveikis bus vertinamas renginio pabaigoje ir praėjus keliems mėnesiams po renginio, kad būtų nustatyta, kokiu mastu pasiekti projekto gebėjimų stiprinimo tikslai.
                     
                  
               5.   Regioninis mokymas
            
            
                     
                        5.1.
                     
                     
                        Tikslas. Kurti šaulių ginklų kontrolės tvarius pajėgumus dalyvaujančiose Arabų Valstybių Lygos valstybėse narėse, įskaitant mokymo pajėgumus (1–4 prioritetinės sritys).
                     
                  
                     
                        5.2.
                     
                     
                        Veikla. Ne daugiau kaip 40 dienų mokymo asmeniškai kiekvienai įgyvendinimo agentūrai, skirto kartu dalyvaujantiems asmenims iš kelių Arabų Valstybių Lygos valstybių narių, įskaitant instruktorių mokymo renginius (4 penkių arba dešimties dienų trukmės renginiai kiekvienai įgyvendinimo agentūrai, vykstantys Arabų Valstybių Lygos valstybėje narėje).
                        Pažymėtina, kad, kai tinkama, vykdant mokymo veiklą pagal projektą bus taikomas mišriojo (hibridinio) mokymosi metodas, derinant internetinių išteklių naudojimą su mokymu asmeniškai ir internetu.
                     
                  
                     
                        5.3.
                     
                     
                        Veiklos rezultatai. Regioninių mokymo renginių poveikis bus vertinamas renginio pabaigoje ir praėjus keliems mėnesiams po renginio, kad būtų nustatyta, kokiu mastu pasiekti projekto gebėjimų stiprinimo tikslai.
                     
                  
               6.   Projekto parama rengiant nacionalines mokymo programas
            
            
                     
                        6.1.
                     
                     
                        Tikslas. Didinti nacionalinę politinę atsakomybę už projekto mokymo renginius ir ilgalaikį jų tvarumą (1–4 prioritetinės sritys).
                     
                  
                     
                        6.2.
                     
                     
                        Veikla. Gavusios prašymą, įgyvendinimo agentūros rems nacionalinių mokymo programų rengimą teikdamos atitinkamas ekspertines žinias ir dokumentaciją.
                     
                  
                     
                        6.3.
                     
                     
                        Veiklos rezultatai. Projekto paramos nacionalinių mokymo programų rengimui poveikis bus vertinamas baigus vykdyti veiksmus ir praėjus keliems mėnesiams nuo jų užbaigimo.
                     
                  
               7.   Bendrų nacionalinių operacijų vietoje palengvinimas pagal projektą
            
            
                     
                        7.1.
                     
                     
                        Tikslas. Išbandyti ir stiprinti veiksmingą per ES ir Arabų Valstybių Lygos mokymo renginius pateiktos informacijos panaudojimą, taip stiprinant ilgalaikį mokymo pagal projektą tvarumą (1–4 prioritetinės sritys).
                     
                  
                     
                        7.2.
                     
                     
                        Veikla. Projektas padės rengti, vykdyti ir analizuoti dvi bendras operacijas vietoje, savanoriškumo pagrindu vykdomas Arabų Valstybių Lygos valstybių narių nacionalinių saugumo pajėgų. Bendrų operacijų vietoje rengimui ir analizei vadovaus įgyvendinimo institucijos ir tai bus atliekama internetu (du dviejų dienų trukmės renginiai, o iš projekto bus padengiamos kiekvieno renginio vertimo žodžiu išlaidos (arabų, anglų ir prancūzų k.)). Operacinę ir finansinę atsakomybę už bendrų operacijų vietoje vykdymą prisiims dalyvaujančios Arabų Valstybių Lygos valstybės.
                     
                  
                     
                        7.3.
                     
                     
                        Veiklos rezultatai. Bendrų operacijų vietoje poveikis bus vertinamas jas užbaigus ir praėjus keliems mėnesiams nuo jų užbaigimo.
                     
                  
               8.   Informacijos arabų kalba teikimas
            
            
                     
                        8.1.
                     
                     
                        Tikslas. Patenkinti Arabų Valstybių Lygos valstybių narių poreikius, susijusius su arabų kalba prieinama nepriklausoma ir patikima informacija apie šaulių ginklus ir ginkluotą smurtą (5 prioritetinė sritis).
                     
                  
                     
                        8.2.
                     
                     
                        Veikla. Pagrindinių publikacijų ir dokumentų (paskelbtų ataskaitų, geriausios praktikos gairių ir t. t.) vertimas į arabų kalbą. Pavyzdžiai galėtų būti nauji ES dokumentai dėl šaulių ir lengvųjų ginklų, SAS vadovas dėl konstruktyvios lyčių klausimu šaulių ginklų kontrolės ir PMO metinės ataskaitos dėl neteisėtos prekybos skyrius „Saugumas“.
                     
                  
                     
                        8.3.
                     
                     
                        Veiklos rezultatai. Konkretūs rezultatai apims svarbių knygų, ataskaitų, informacinių dokumentų ir kitų su šaulių ginklais susijusių dokumentų vertimą, taip pat tinklalaidžių ir tinklaraščių įrašų arabų kalba rengimą. Apskritai, remiantis projekto 1 etape padėtais pagrindais, šia veikla bus gerokai padidinta galimybė arabų kalba gauti nepriklausomą ir patikimą informaciją apie šaulių ginklus ir ginkluotą smurtą.
                     
                  
               9.   Projekto koordinavimo posėdžiai
            
            
                     
                        9.1.
                     
                     
                        Tikslas. Užtikrinti optimalų projekto koordinavimą ir planavimą.
                     
                  
                     
                        9.2.
                     
                     
                        Veikla. Asmeniniai susitikimai įgyvendinimo agentūros būstinėje Briuselyje, Ženevoje ir Lione (iš viso trys susitikimai), kuruose dalyvautų visos trys įgyvendinimo agentūros, taip pat Arabų Valstybių Lygos sekretoriatas, ir būtų aptarti su projektu susiję iššūkiai ir prioritetai, taip pat įgyvendinimo planai ir strategijos.
                     
                  
                     
                        9.3.
                     
                     
                        Veiklos rezultatai. Trumpos ataskaitos, kurioje būtų nurodyti su projektu susiję iššūkiai ir prioritetai, taip pat įgyvendinimo planai ir strategijos, parengimas (po vieną kiekvienam posėdžiui).
                     
                  
               10.   Projekto stebėsena ir įvertinimas
            
            
                     
                        10.1.
                     
                     
                        Tikslas. Užtikrinti, kad projektas būtų pasiekęs savo tikslus ir kad visos projekto išlaidos būtų buvusios vykdytos pagal sutartą biudžetą.
                     
                  
                     
                        10.2.
                     
                     
                        Veikla. Projekto 2 etapas apims projekto poveikio vidaus ir išorės vertinimą. Vidaus vertinimą atliks projekto personalas, padedamas SAS stebėsenos, vertinimo ir mokymosi specialisto. Išorės vertinimą atliks išorės konsultantas, šiuo tikslu atvyksiantis į Kaire vyksiantį baigiamąjį susitikimą, pasirinktas Arabų Valstybių Lygos šalis (keturias) ir įgyvendinimo agentūrų būstines. Projektui taip pat bus taikomas Sąjungos reikalavimus atitinkantis finansinis auditas.
                     
                  
                     
                        10.3.
                     
                     
                        Veiklos rezultatai. Projekto poveikio vidaus ir išorės vertinimo atlikimas; finansinio audito užbaigimas.
                     
                  
               
                  Įgyvendinimo agentūros ir partnerystės
               
            
            Projekto 2 etapas taip pat bus įgyvendinamas bendradarbiaujant su Arabų Valstybių Lygos sekretoriatu pagal ES ir Arabų Valstybių Lygos strateginį dialogą masinio naikinimo ginklų, ŠLG ir ginklų kontrolės klausimais. 2019 m. liepos mėn. Arabų Valstybių Lygos sekretoriatas surengė projekto 1 etapo pradinį susitikimą Kaire (Egiptas). Sekretoriato darbuotojai dalyvavo dviejose poreikių vertinimo misijose, surengtose pagal projektą 2019 m. lapkričio ir gruodžio mėn., taip pat 2020 m. vasario mėn. Abu Dabyje (Jungtiniai Arabų Emyratai) vykusiame pirmajame projekto subregioniniame praktiniame seminare. Nuolatinė ir tvirta Arabų Valstybių Lygos sekretoriato parama tebėra labai svarbi norint sėkmingai tęsti projektą 2 etape.
            Kaip ir projekto 1 etape, pagrindinė įgyvendinimo agentūra bus Šaulių ginklų apžvalgos mechanizmas (SAS) – Ženevoje (Šveicarija) esančio Tarptautinių ir vystymosi universitetinių studijų instituto asocijuotoji programa. Įgyvendindamas 2 etapą SAS toliau remsis esminiu Tarptautinės kriminalinės policijos organizacijos (Interpolas) ir Pasaulio muitinių organizacijos (PMO) indėliu. PMO teks pagrindinė atsakomybė už 1 ir 2.1 prioritetines sritis (tarptautinio perdavimo kontrolė, įskaitant sienų kontrolę), Interpolui – už 2.2 ir 2.3 sritis (teisėsaugos agentūrų pajėgumų stiprinimas), o SAS – už 3–5 sritis (atsargų valdymas ir saugumas; nusiginklavimas, demobilizacija ir integracija (DDR); su ŠLG susijusios informacijos teikimas).
            Ši partnerystė yra bendradarbiavimo ŠLG srityje pavyzdys. Įgyvendinant projektą naudojamasi tarpusavyje papildomomis kiekvienos įgyvendinimo agentūros žiniomis ir praktine patirtimi, kad būtų galima pasiūlyti išsamią žinių ir gebėjimų stiprinimo programą, apimančią svarbiausius Veiksmų programos dėl šaulių ir lengvųjų ginklų ir TSD komponentus. Tokiu būdu įgyvendinant projektą tarptautinio bendradarbiavimo ir daugiašališkumo sąvokos, akcentuojamos, tokiuose dokumentuose kaip Veiksmų programa dėl šaulių ir lengvųjų ginklų ir ES ŠLG strategija, virsta apčiuopiamais rezultatais, būtent – veiksmingu Veiksmų programos dėl šaulių ir lengvųjų ginklų ir TSD įgyvendinimu ir tarpregioninio saugumo stiprinimu.
            Reikiamu mastu koordinuodamas veiksmus su Arabų Valstybių Lygos sekretoriatu, SAS paves kitoms organizacijoms padėti įgyvendinti kitus projekto komponentus. Priklausomai nuo dalyvaujančių Arabų Valstybių Lygos valstybių narių poreikių ir pageidavimų, prie projekto įgyvendinimo galėtų prisidėti ir kitos organizacijos, įskaitant pilietinės visuomenės organizacijas, taip pat tam tikros Arabų Valstybių Lygos specializuotosios agentūros.
            Įgyvendinimo agentūros taip pat koordinuos veiksmus su Arabų Valstybių Lygos valstybėse narėse dirbančiomis vyriausybinėmis ir nevyriausybinėmis organizacijomis, taip pat Sąjungos programomis, kurioms atstovaujama tose valstybėse, siekiant užtikrinti, kad visa projekto kontekste vykdoma veikla papildytų esamas iniciatyvas ir būtų jomis grindžiama. Pažymėtina, kad pagal šį projektą pastaraisiais metais Sąjungos parama teikiama svarbiausio Interpolo ES ir Arabų Valstybių Lygos teikiamo mokymo komponento – Interpolo duomenų apie neteisėtus ginklus ir jų sekimo valdymo sistemos (iARMS) – plėtojimui ir įgyvendinimui.
            Įgyvendinimo agentūros taip pat imsis atitinkamų priemonių, kad vadovaujantis Sąjungos gairėmis būtų užtikrintas projekto matomumas.
            
               
                  Trukmė
               
            
            Numatoma, kad projektas truks 36 mėnesius.
            
               (1)  2018 m. lapkričio 19 d. TARYBOS SPRENDIMAS (BUSP) 2018/1789, kuriuo remiama kova su neteisėta prekyba šaulių ir lengvaisiais ginklais bei jų platinimu Arabų Valstybių Lygos valstybėse narėse.